Diari Oficial de la Generalitat Valenciana


Sumari del DOGV 9581, del 24-04-2023 (2023/4366)

RESOLUCIÓ de data 20 d'abril de 2023 per la qual es dona publicitat a l'Acord del Consell de la Sindicatura de Comptes de la Comunitat Valenciana de data 19 d'abril de 2023, en què s'aprova la instrucció relativa a la fiscalització de les comptabilitats de les eleccions a les Corts Valencianes de 28 de maig de 2023.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9581

Data del DOGV
:   24-04-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/4366


Data del document
:   20-04-2023

Organisme emissor
:   Sindicatura de Comptes

Tipus de document
:   Resolució

RESOLUCIÓ de data 20 d'abril de 2023 per la qual es dona publicitat a l'Acord del Consell de la Sindicatura de Comptes de la Comunitat Valenciana de data 19 d'abril de 2023, en què s'aprova la instrucció relativa a la fiscalització de les comptabilitats de les eleccions a les Corts Valencianes de 28 de maig de 2023. [2023/4366]  
El Consell de la Sindicatura de Comptes de la Comunitat Valenciana, en la seua reunió del dia 19 d'abril de 2023, va adoptar l'acord pel qual s'aprova la instrucció relativa a la fiscalització de les comptabilitats de les eleccions a les Corts Valencianes de 28 de maig de 2023.  
Perquè se'n prenga coneixement general, l'esmentada instrucció preveu la publicació en el Butlletí Oficial de les Corts Valencianes, en el Diari Oficial de la Generalitat Valenciana i en la seu electrònica de la institució.  
Donant compliment a aquesta previsió, i a l'empara de les competències que em corresponen d'acord amb l'article 18.k de la Llei de Sindicatura de Comptes, resolc:  
  
Disposar la publicació de la instrucció relativa a la fiscalització de les comptabilitats de les eleccions a les Corts Valencianes de 28 de maig de 2023, com a annex a aquesta resolució.  
  
València, 20 d'abril de 2023.- El síndic major: Vicent Cucarella Tormo.   
  
  
ANNEX  
  
ACORD DEL CONSELL DE LA SINDICATURA DE COMPTES PEL QUAL S'APROVA LA INSTRUCCIÓ RELATIVA A LA FISCALITZACIÓ DE LES COMPTABILITATS DE LES ELECCIONS A LES CORTS DE 28 DE MAIG DE 2023  
  
El 28 de maig de 2023 se celebraran eleccions a les Corts convocades pel Decret 3/2023, de 3 d'abril, del president de la Generalitat, de dissolució de les Corts i de convocatòria d'eleccions a aquestes (DOGV 9568, 04.04.2023). A més, en la mateixa data està prevista la celebració d'eleccions locals, que fiscalitzarà el Tribunal de Comptes.  
  
El Programa Anual d'Actuació per a 2023, aprovat pel Consell de la Sindicatura celebrat el 28 de desembre de 2022, incorpora la fiscalització de les despeses electorals de les eleccions autonòmiques de 2023, dins de l'apartat corresponent i de conformitat amb l'article 44 de la Llei 1/1987, de 31 de març, Electoral Valenciana (LEV).  
Atenent el que es disposa en l'article 45.2 de la LEV, la Sindicatura de Comptes es pronunciarà sobre la regularitat de les comptabilitats electorals, i, en el cas que aprecie irregularitats o violació dels límits establits en matèria d'ingressos i despeses electorals, pot proposar la no adjudicació o la reducció de la subvenció a obtindre de la Generalitat per al partit, coalició, federació o agrupació implicada. Si adverteix, a més, indicis de conductes constitutives de delicte, ho comunicarà al Ministeri Fiscal.  
La Sindicatura de Comptes ha estimat convenient elaborar aquesta instrucció -i publicar-la en el DOGV-, amb la finalitat de precisar els criteris tècnics que cal seguir en la fiscalització de les comptabilitats relatives a les eleccions a les Corts de 28 de maig de 2023, a fi de facilitar a les formacions polítiques el compliment de les obligacions previstes en la normativa electoral. En aquest sentit, la instrucció de la Sindicatura guarda coherència amb el que ha regulat el Tribunal de Comptes en relació amb les eleccions locals i autonòmiques on no hi ha òrgans de control extern (BOE 82, 06.04.2023).  
Pel que fa a processos electorals anteriors, en aquesta instrucció es concreten propostes addicionals per als casos en què es produïsquen incompliments de les exigències de la normativa -en concret, els continguts en els punts D i E del subapartat 6.2 d'aquesta instrucció-, a fi de preservar la transparència i legalitat en el finançament en línia amb el que s'indica en la moció aprovada pel Ple del Tribunal de Comptes el 27 de juliol de 2021.  
En l'exercici de la funció fiscalitzadora, la Sindicatura de Comptes podrà notificar per mitjans electrònics als interessats les resolucions que dicte i realitzar qualssevol comunicacions per mitjà del sistema de compareixença en la seu electrònica en l'adreça web https://sindicom.sedipualba.es/, d'acord amb el que s'estableix en l'article 43 de la Llei 39/2015, d'1 d'octubre, del procediment administratiu comú de les administracions públiques (LPACAP). Les remissions a la Sindicatura de Comptes de la comptabilitat electoral, així com els enviaments dels esborranys d'informe a les formacions polítiques per a donar compliment al tràmit d'al·legacions, es realitzaran per mitjans informàtics i telemàtics. Conseqüentment, tant per a poder realitzar els enviaments a la Sindicatura de Comptes com per a poder comparéixer en seu electrònica serà necessària la utilització de certificat electrònic reconegut i admés per les administracions públiques.  
Aquesta instrucció es remetrà, perquè en prenga coneixement, a la Junta Electoral de la Comunitat Valenciana i estarà disponible en la seu electrònica en l'adreça web https://sindicom.sedipualba.es/. A més, juntament amb l'especificació dels formats en què s'hauran de retre els comptes i la documentació addicional pertinent, es comunicarà a totes les formacions polítiques que, d'acord amb el que es preveu en la normativa electoral, puguen estar obligades a presentar la comptabilitat electoral davant la Sindicatura de Comptes.  
D'acord amb aquests antecedents, el Consell de la Sindicatura de Comptes de la Comunitat Valenciana, en exercici de les funcions que li atribueixen els articles 2.4, 7.c, 11.1.a i 17.a de la seua llei reguladora, en la seua reunió de data 19 d'abril de 2023, aprova la instrucció següent i la seua publicació en el Diari Oficial de la Generalitat Valenciana i en el Butlletí Oficial de les Corts Valencianes:  
  
  
INSTRUCCIÓ RELATIVA A LA FISCALITZACIÓ DE LES COMPTABILITATS DE LES ELECCIONS A LES CORTS DE 28 DE MAIG DE 2023  
  
ÍNDEX  
1. Formacions polítiques obligades a presentar la comptabilitat electoral a la Sindicatura de Comptes i terminis legals  
2. Remissió telemàtica de la comptabilitat electoral a través de la seu electrònica de la Sindicatura de Comptes  
3. Requisits de la documentació justificativa a presentar davant la Sindicatura de Comptes  
3.1. Documentació comptable  
3.2. Documentació justificativa dels ingressos electorals  
3.3. Documentació justificativa de les despeses electorals ordinàries  
3.3.1. Despeses electorals ordinàries  
3.3.2. Criteris interpretatius de les despeses electorals  
3.3.3. Càlcul de la previsió dels interessos de les operacions de crèdit  
3.4. Altra documentació  
3.5. Presentació i custòdia de la documentació a remetre  
4. Informació de les entitats financeres i dels proveïdors  
5. Quantificació i comprovació dels límits legals de despeses  
5.1. Límit màxim de despeses electorals  
5.2. Límits de despeses en concurrència de processos electorals  
5.3. Altres límits de despeses  
6. Propostes de la Sindicatura de Comptes en relació amb la subvenció a percebre per les formacions polítiques  
6.1. Proposta de no adjudicació de la subvenció electoral  
6.2. Proposta de reducció de la subvenció electoral  
7. Identificació de supòsits d'irregularitats que podrien constituir infraccions sancionables establides en la Llei orgànica 8/2007  
  
  
ANNEXOS  
  
1. Formacions polítiques obligades a presentar la comptabilitat electoral a la Sindicatura de Comptes i terminis legals  
De conformitat amb el que es preveu en l'article 44.1 de la LEV, en el termini de 30 dies posteriors al de les eleccions (és a dir, el 27.06.2023), els partits, federacions, coalicions i agrupacions d'electors que hagen complit els requisits exigits per a rebre subvencions de la Comunitat Valenciana o que hagen sol·licitat avançaments amb càrrec a aquestes presentaran, davant la Sindicatura de Comptes, una comptabilitat detallada i documentada dels seus respectius ingressos i despeses electorals.  
Sense perjudici que les formacions polítiques remeten la comptabilitat electoral dins del termini assenyalat en el paràgraf anterior, la data de tancament de les operacions ha d'incloure el període comprés en l'article 125.3 de la LOREG, és a dir, fins al 26 d'agost de 2023, a l'efecte de comprovar el compliment de la limitació prevista en aquest article, relativa a la no disposició dels saldos dels comptes bancaris electorals per a pagar amb posterioritat, als noranta dies següents a la votació, les despeses electorals prèviament contretes.  
La Sindicatura de Comptes, dins dels 20 dies després de finalitzar el termini de presentació de les comptabilitats, podrà sol·licitar als obligats els aclariments i documents complementaris que estime necessaris, i aquests obligats han de donar resposta en el termini màxim de 10 dies.  
  
Els resultats provisionals de les actuacions fiscalitzadores de la comptabilitat electoral es remetran, per mitjans telemàtics, a les formacions polítiques a fi que aquestes puguen formular, en el termini de 10 dies hàbils, al·legacions i aportar tots els documents que estimen pertinents, d'acord amb el que es disposa en els articles 16.2 de la Llei de Sindicatura de Comptes i 55.1.c del seu Reglament de Règim Interior (DOGV 8308, 01.06.2018). A aquests resultats provisionals els acompanyaran els annexos corresponents en els quals es detallaran cada una de les operacions o partides comptabilitzades amb deficiències en la seua justificació, a fi de facilitar-ne la identificació i la formulació, si és el cas, de les al·legacions i presentació de la documentació corresponent.  
  
2. Remissió telemàtica de la comptabilitat electoral a través de la seu electrònica de la Sindicatura de Comptes  
La comptabilitat electoral corresponent a les eleccions a les Corts de 28 de maig de 2023 s'ha de presentar a la Sindicatura de Comptes per mitjà de suport informàtic.  
La remissió de la documentació comptable, conjuntament amb els altres documents justificatius establits en aquesta instrucció, s'ha de realitzar a través de la seu electrònica de la Sindicatura de Comptes i es rebrà a través del seu registre telemàtic, d'acord amb el que s'estableix en l'Acord de 12 de setembre de 2012, del Consell de la Sindicatura de Comptes, pel qual es crea i es regula el registre electrònic d'aquesta institució.  
El procediment per a la remissió telemàtica de la documentació s'ajusta al que es preveu en la Llei 39/2015, d'1 d'octubre, del procediment administratiu comú de les administracions públiques, així com en les seues normes de desplegament en relació amb els procediments electrònics.  
La comptabilitat electoral s'ha de remetre en un format electrònic XLSX (Excel 2010), utilitzant per a això els fitxers que es publicaran en la seu electrònica de la Sindicatura de Comptes.  
Únicament es presentarà per mitjà de fitxers en format PDF la documentació complementària que s'especifica en cada cas. Amb caràcter general, els fitxers PDF no podran ser objecte de fraccionament ni la seua grandària excedirà la publicada en aquesta seu.  
Per a la remissió de la documentació comptable i de la documentació justificativa addicional, cada formació política ha de presentar els fitxers informàtics en els formats establits en els annexos 1 i 2 d'aquesta instrucció, respectivament. Aquesta informació ha d'enviar-se acompanyada del document de remissió conformement al model i format inclòs en l'annex 3.  
Per a qualsevol eventualitat o dificultat que es presente en el procés d'enviament de la comptabilitat electoral, es pot contactar amb l'adreça de correu electrònic següent: twxabevjlettgwvhqbluh@qduehlsh.be.  
  
  
3. Requisits de la documentació justificativa a presentar davant la Sindicatura de Comptes  
3.1. Documentació comptable (en format XLSX)  
De conformitat amb l'apartat 1 de l'article 44 de la LEV, les formacions polítiques han de presentar una comptabilitat detallada i documentada dels seus respectius ingressos i despeses electorals. L'apartat 2 de l'article esmentat estableix que la presentació la realitzaran els administradors generals d'aquells partits, federacions, coalicions o agrupacions que hagen concorregut a les eleccions en diverses províncies i els administradors de les candidatures en els casos restants.  
  
La imputació a l'un o l'altre procés de les despeses realitzades per a activitats comunes ha de ser especificada per la formació en la presentació de les comptabilitats electorals, indicant el repartiment de despeses comunes que resulta imputable a cada procés, que atendrà criteris proporcionats i raonables.  
La comptabilitat electoral es formularà, com a regla general, segons el Pla de Comptabilitat adaptat a les Formacions Polítiques (PCAFP), aprovat pel Ple del Tribunal de Comptes en la seua sessió de 20 de desembre de 2018, i modificat el 7 de març de 2019. Els estats comptables a remetre han d'incloure:  
- el balanç,  
- el compte de resultats,  
- el llibre diari,  
- l'extracte dels moviments registrats agrupats per comptes (llibre major) i  
- el balanç de sumes i saldos previ al tancament de la comptabilitat.  
Els fitxers XLSX de Balanç i de Compte de Resultats s'ajustaran a les plantilles publicades en la seu electrònica de la Sindicatura de Comptes. Per als llibres diari, major i balanç de sumes i saldos, les plantilles són orientatives del contingut mínim exigit.  
En el cas excepcional de formacions que hagen concorregut al procés electoral en un àmbit territorial limitat i que no arriben a una xifra de despesa igual o superior a 10.000 euros per cada procés electoral, hauran de remetre, almenys, una relació detallada de cada un dels ingressos i despeses de la campanya electoral, agrupats segons els conceptes assenyalats en l'article 130 de la LOREG, indicant per a cada una de les partides la data de cobrament o pagament i si aquests s'han efectuat a través de caixa o bancs, així com, si és el cas, el compte bancari utilitzat.  
  
Cada formació política ha d'integrar en els comptes anuals de l'exercici 2023 -la fiscalització dels quals correspon amb exclusivitat al Tribunal de Comptes- la comptabilitat de les operacions economicofinanceres derivades de la seua participació en el procés electoral, bé íntegrament per presentar-se individualment o bé en la proporció que s'acorde per presentar-se a les eleccions en coalició amb altres formacions polítiques. En el cas de coalicions electorals, el percentatge d'integració ha de formalitzar-se en un acord subscrit entre les formacions coalitzades, el qual es presentarà a la Sindicatura de Comptes d'acord amb el que es disposa en la norma de registre i valoració 15a de la Segona part del PCAFP, fent ús del model establit en l'annex 4.  
  
3.2. Documentació justificativa dels ingressos electorals  
De conformitat amb l'article 125.1 de la LOREG, tots els fons destinats a sufragar les despeses electorals, qualsevol que siga la seua procedència, han d'ingressar-se en els comptes electorals.  
Amb caràcter general, les formacions polítiques han d'aportar la documentació acreditativa de l'origen de tots els recursos aplicats a la campanya electoral, en la qual, com a mínim, s'ha d'incloure:  
- Relació identificativa de les aportacions privades amb els requisits exigits en l'article 126 de la LOREG: (nom, domicili i número del document nacional d'identitat o passaport) (en format XLSX). En el cas de rebre donacions a través de mecanismes de finançament participatiu (micromecenatge), els serà aplicable el que es disposa en l'esmentat article de la LOREG respecte de les aportacions privades.  
  
- Documentació acreditativa de l'origen dels fons procedents de la tresoreria ordinària del partit, segons es preveu en la LOREG (en format XLSX). A aquest efecte, s'han d'aportar les ordres de transferència emeses on conste el compte d'origen dels fons i el seu titular (en format PDF).  
- Pòlisses de les operacions de crèdit i/o contractes de les operacions de préstecs formalitzats amb particulars (microcrèdits) que hagen sigut utilitzats per a finançar la campanya electoral (en format PDF). En aquest últim cas, es facilitarà una llista amb la identificació completa dels aportants (en format XLSX).  
En les operacions d'endeutament per concessió de microcrèdits, es comprovarà si els aportants es troben correctament identificats i si els imports dels crèdits no excedeixen el límit màxim previst en la normativa electoral per a les aportacions de fons, així com si aquestes operacions s'han formalitzat degudament i en els contractes respectius s'han estipulat les condicions essencials d'aquestes, el tipus d'interés aplicable i el termini de venciment. La verificació, si és el cas, del reintegrament efectiu per les corresponents formacions polítiques correspon al Tribunal de Comptes per excedir de l'àmbit temporal de l'informe que ha d'emetre la Sindicatura de Comptes, de manera que la devolució de les quantitats rebudes pels partits polítics tindrà lloc després del cobrament de les subvencions electorals.  
  
- Documents acreditatius de les bestretes de les subvencions electorals (en format PDF).  
3.3. Documentació justificativa de les despeses electorals ordinàries  
3.3.1 Despeses electorals ordinaris  
De conformitat amb l'article 130 de la LOREG, es consideraran despeses electorals les que realitzen els partits, federacions, coalicions o agrupacions participants en les eleccions des del dia de la convocatòria fins al de la proclamació d'electes, pels conceptes determinats en aquest article.  
Es consideraran irregulars, per vulnerar aquest precepte, les despeses electorals que realitzen les fundacions i altres entitats vinculades o dependents dels partits polítics, així com pels grups institucionals d'aquells.  
En la justificació de les despeses electorals ordinàries, s'han de tindre en compte els requeriments següents:  
- S'ha de remetre còpia de la factura o document acreditatiu similar i justificant del pagament (en format PDF). Totes les factures justificatives remeses han d'indicar expressament les eleccions a les quals correspon la despesa electoral, la data de prestació del servei (a més, en el cas de publicitat en premsa, ràdio, xarxes socials o altres mitjans digitals, la data d'emissió o inserció publicitària), així com el concepte o conceptes de despesa de què es tracte, de manera que es puga identificar amb claredat la seua naturalesa electoral.  
- Es considerarà la totalitat de l'import facturat (impostos indirectes inclosos) en la quantificació de les despeses electorals.  
- En el cas que els documents justificatius que acrediten la realització de les despeses electorals continguen descripcions genèriques dels béns o serveis facturats el valor individual dels quals supere l'import de 50.000 euros, s'haurà d'adjuntar el pressupost o document descriptiu similar que permeta verificar la naturalesa i import dels conceptes facturats (en format PDF).  
- La justificació de les despeses de personal no permanent a què es refereix l'apartat d de l'article 130 de la LOREG requerirà adjuntar, a més de les nòmines, els contractes de treball subscrits amb els treballadors per a la campanya electoral. Així mateix, en el cas de despeses d'assegurances contractades per a actes electorals, s'ha d'adjuntar la pòlissa subscrita amb l'entitat asseguradora.  
- Si s'hagueren declarat despeses de lloguer de locals per a la realització d'actes de la campanya electoral, previstos en l'apartat c de l'article 130 de la LOREG, s'haurà d'aportar una memòria explicativa, segons el model de l'annex 5, en la qual s'informe, almenys, dels aspectes següents per a cada acte: lloc i data de realització, descripció de l'objecte o finalitat, així com relació de les despeses en què s'ha incorregut (en format XLSX).  
3.3.2 Criteris interpretatius de les despeses electorals  
Davant la necessitat d'especificar i delimitar en major mesura les categories de despeses electorals recollides en l'article 130 de la LOREG, tant la Junta Electoral Central com el Tribunal de Comptes han interpretat, cada un en l'exercici de les seues competències respectives, el contingut dels diferents apartats d'aquest article.  
Els criteris que manté el Tribunal de Comptes respecte a la consideració d'una despesa com a electoral es recullen tant en les instruccions aprovades pel Ple de la institució per a la seua aplicació a processos electorals anteriors com en els mateixos informes de fiscalització relatius a les comptabilitats vinculades a aquests. Tots han sigut recopilats en la moció relativa al finançament, l'activitat economicofinancera i el control de les formacions polítiques i de les fundacions i altres entitats vinculades o dependents d'elles, aprovada per aquesta institució el 27 de juliol de 2021.  
Així, entre les despeses que no s'estimen compreses en els conceptes inclosos en l'esmentat article 130 de la LOREG es troben les següents:  
- Les despeses de restauració excepte aquelles en què s'incórrega per a l'avituallament de les meses electorals.  
- Les despeses derivades de la realització d'enquestes, consultoria, assessorament estratègic o de seguiment de xarxes socials i les dirigides a esbrinar la intenció de vot o les característiques de la població a través d'anàlisi de dades i/o estudis sociològics, demogràfics, etc., respecte d'aquesta.  
- Les despeses vinculades a la contractació d'autobusos o altres mitjans de transport per al desplaçament d'afiliats i/o simpatitzants als actes de campanya. Sí que es consideren despeses electorals, no obstant això, com disposa la lletra e de l'esmentat article 130, quan aquesta contractació ho siga per al desplaçament de candidats, dirigents dels partits i personal al servei de la candidatura.  
- Les despeses de formació dels candidats o d'interventors o apoderats en les meses electorals, així com les despeses d'estilisme.  
- Les despeses de subministraments, com ara electricitat, telèfon, etc., llevat que s'acredite fefaentment el seu caràcter electoral i, en conseqüència, la seua contractació amb motiu del procés electoral.  
- El material d'oficina no adquirit específicament per al treball electoral, que en altre cas constitueix despeses de funcionament ordinari.  
  
- Les despeses notarials de constitució del partit polític o les de legitimació de les signatures necessàries per a la presentació de les candidatures.  
- El lloguer de salons o espais en la nit electoral, atenent el que s'estableix en la lletra c de l'esmentat article 130 de la LOREG, que limita la condició de despesa electoral als lloguers de sales per a la celebració d'actes de la campanya electoral. Tampoc es consideren necessàries les despeses d'allotjament una vegada finalitzada la campanya electoral.  
  
- Les despeses d'actuacions musicals o d'entreteniment i d'atraccions infantils, ja que no són propaganda o publicitat dirigida a promoure el vot, ni constitueixen una despesa necessària per a desenvolupar els actes electorals.  
- Les despeses de publicitat exterior i de publicitat en premsa i ràdio que hagen sigut realitzades amb anterioritat a l'inici de la campanya electoral, una vegada convocades les eleccions, es consideraran prohibides en els termes establits en la Instrucció 3/2011, de 24 de març, de la Junta Electoral Central, sobre interpretació de la prohibició de realització de campanya electoral inclosa en l'article 53 de la LOREG. Les despeses derivades dels actes permesos en l'esmentada instrucció es tindran en compte en el càlcul dels límits de despeses. En cap cas es podran meritar aquest tipus de despeses publicitàries una vegada finalitzada la campanya electoral, excepte per a desmuntatges o retirades dels elements publicitaris.  
Per contra, sí que s'estimen compreses com a despeses electorals en els conceptes enumerats en l'article 130 de la LOREG les següents:  
  
- Les derivades de la preparació de la documentació comptable i administrativa associada al procés electoral, sempre que els serveis s'hagen contractat específicament amb motiu d'aquest.  
- Les realitzades en elements publicitaris de caràcter inventariable, amb independència que aquests siguen reutilitzables en període no electoral o en altres processos electorals.  
- Amb caràcter general, s'estima que les despeses necessàries a què es refereix l'apartat h de l'article 130 de la LOREG comprenen aquells conceptes de despeses la falta de realització de les quals poguera afectar el normal funcionament de les oficines i serveis requerits en el procés electoral. En particular, les despeses de les oficines administratives obertes amb finalitats electorals.  
3.3.3 Càlcul de la previsió dels interessos de les operacions de crèdit  
  
En relació amb els interessos de les operacions de crèdit concertades per al finançament de les campanyes electorals que es preveuen en l'apartat g de l'article 130 de la LOREG, es manté el criteri -en congruència amb el que sosté el Tribunal de Comptes- de considerar els interessos meritats des de la formalització del crèdit fins a un any després de la celebració de les eleccions o, si és el cas, fins a la data d'amortització del crèdit si aquesta es produïra abans. Aquesta estimació es calcularà sobre els imports següents del principal del deute i períodes:  
a) Sobre el capital pendent d'amortitzar, fins a la data en què sorgeix el dret de la percepció de la bestreta després de la presentació de la comptabilitat electoral a la Sindicatura de Comptes. A fi d'homogeneïtzar el període de meritació, aquest comprendrà des del dia de la convocatòria de les eleccions fins transcorreguts cinc mesos després de la celebració d'aquestes.  
b) Sobre els saldos no coberts per les bestretes de les subvencions, fins a completar l'any a partir de la celebració de les eleccions o, si és el cas, fins a la data d'amortització de crèdit si es produïra abans.  
  
Si en l'examen de la comptabilitat remesa s'observa que una formació política, sense justificació suficient, no ha aplicat els criteris anteriors en el càlcul i distribució dels interessos, la Sindicatura de Comptes ajustarà els imports declarats únicament a l'efecte de la verificació del compliment del límit de despeses.  
3.4. Altra documentació (en format PDF)  
Es remetrà còpia íntegra dels extractes dels comptes bancaris electorals des de la data d'obertura en entitats de crèdit, així com dels comptes associats als crèdits. Els comptes bancaris electorals han d'obrir-se sota la titularitat i amb el NIF de la formació política que presenta la candidatura, sent l'administrador electoral intervinent en aquesta. Aquests comptes necessàriament han de ser diferents per a cada procés electoral concret i diferents d'aquells que operen en el funcionament ordinari del partit polític.  
Sense perjudici de la documentació que s'estime necessària per a realitzar la fiscalització, que es pot sol·licitar en qualsevol moment, es considera necessari disposar de còpia de les comunicacions efectuades a la junta electoral competent relatives als aspectes següents:  
- Nomenament de l'administrador o administrador general responsable de la comptabilitat electoral.  
- Identificació dels comptes bancaris electorals oberts.  
- Afecció, si és el cas, de les subvencions electorals als crèdits atorgats.  
- En el supòsit de presentar-se en coalició, còpia del pacte de coalició comunicat a la Junta Electoral competent i de l'acord d'integració de les comptabilitats electorals.  
3.5. Presentació i custòdia de la documentació a remetre.  
A l'efecte de la presentació de la documentació comptable i justificativa assenyalada anteriorment, s'acompanyarà escrit de remissió signat per l'administrador o administrador general, en el qual haurà de figurar degudament identificada la documentació remesa i en el qual se certifique la seua autenticitat, segons el model de l'annex 3 (en format PDF).  
La custòdia dels originals, tant dels estats comptables com de la totalitat de documents justificatius, serà responsabilitat de cada formació política.  
  
4. Informació de les entitats financeres i dels proveïdors  
De conformitat amb el que es disposa en els apartats 3 i 5 de l'article 133 de la LOREG, les entitats financeres que hagen concertat operacions amb les formacions polítiques i les empreses que els hagueren facturat per despeses electorals superiors a 10.000 euros hauran d'informar la Sindicatura de Comptes de les seues operacions respectives.  
A fi de poder contrastar les despeses declarades, les formacions polítiques, en el moment de la contractació del servei, hauran de sol·licitar a les esmentades entitats financeres i empreses el compliment d'aquesta obligació.  
Les entitats financeres i els proveïdors hauran de procedir a la remissió de la informació relativa a les seues operacions amb les formacions polítiques en format XLSX, utilitzant els fitxers i models que es publicaran en la seu electrònica de la Sindicatura de Comptes, i el model dels quals s'inclou en els annexos 6 i 7 respectivament. Per a aquesta finalitat, s'hauran d'utilitzar els tràmits corresponents de la seu electrònica de la Sindicatura de Comptes.  
  
5. Quantificació i comprovació dels límits legals de despeses  
5.1. Límit màxim de despeses electorals  
Per al càlcul del límit màxim de despeses electorals s'aplicarà el que es preveu en l'article 40.1 de la LEV, d'acord amb l'import actualitzat establit en l'Ordre 5/2023, de 4 d'abril, de la Conselleria d'Hisenda i Model Econòmic.  
5.2. Límits de despeses en concurrència de processos electorals  
Tenint en compte la convocatòria simultània d'eleccions locals i de les eleccions a les Corts, les formacions polítiques hauran pogut presentar-se a un o als dos processos electorals concurrents. Per a la determinació del límit màxim de despeses s'aplicarà l'article 131.2 de la LOREG, d'acord amb la interpretació efectuada per la Junta Electoral Central, en la Instrucció 2/2019, de 18 de febrer, amb motiu de la coincidència de processos electorals de caràcter local, autonòmic i europeu, que resulta concordant amb l'aplicada pel Tribunal de Comptes en procediments fiscalitzadors anteriors.  
Per això, en el cas de concurrència als dos processos electorals que se celebren el 28 de maig, el límit de despeses serà la xifra major resultant de l'aplicació del límit de despeses legalment previst per a les eleccions locals o per a les eleccions autonòmiques, incrementada aquesta xifra en un 25 per 100 del límit legal de despeses de les eleccions a Corts Generals, en relació amb l'àmbit corresponent.  
La comprovació del compliment del límit a què es fa referència en el paràgraf anterior correspon al Tribunal de Comptes.  
L'aplicació d'aquests criteris requerirà l'efectiva presentació de les candidatures en l'àmbit territorial de què es tracte.  
En cas de concurrència de processos electorals, si un partit polític es presentara en un de manera independent i en un altre formant part d'una coalició, hauran de considerar-se formacions polítiques diferents, per la qual cosa no cal aplicar a l'un i l'altra, respectivament, el límit de despeses electorals previst en l'article 131.2 de la LOREG.  
El mateix ocorrerà en el cas que un partit es presente en coalició en un procés electoral i amb una coalició diferent en l'altre, sense que tampoc resulte aplicable el límit mencionat. En aquests supòsits haurà d'aplicar-se el límit de despeses electorals establides per a cada procés electoral en les disposicions especials de la LOREG o en la legislació autonòmica.  
5.3. Altres límits de despeses  
Els articles 55 i 58, en relació amb la disposició addicional primera de la LOREG, preveuen sengles límits específics referits a determinades despeses de publicitat exterior i a despeses de publicitat en premsa periòdica i emissores de ràdio privades, respectivament, que no podran excedir del 20 per cent del límit màxim de despeses en els dos casos.  
  
Per a facilitar la comprovació dels dos límits, la formació política ha de presentar, en la comptabilitat remesa, les despeses d'aquesta naturalesa de forma diferenciada de la de la resta de despeses.  
El límit de despeses en publicitat en premsa periòdica i emissores de ràdio privades resulta d'aplicació de conformitat amb la disposició addicional primera de la LOREG. El límit de despeses de publicitat exterior regulat en l'article 55.3 de la LOREG s'aplicarà, segons la mencionada disposició addicional primera, amb caràcter supletori de la legislació que, si és el cas, aproven les comunitats autònomes.  
Les despeses en publicitat exterior vinculades al disseny i impressió de tanques publicitàries, banderoles i cartells es consideraran despeses electorals ordinàries amb caràcter general. Aquest criteri s'aplicarà, així mateix, per a la publicitat permanent en vehicles i mitjans de transport dels candidats i personal al servei de la candidatura.  
Respecte a les despeses de publicitat en premsa periòdica, es consideraran incloses les despeses realitzades en premsa digital per la formació política per a la campanya electoral. De conformitat amb el que es disposa en l'Acord de la Junta Electoral Central de 29 de novembre de 2018, la publicitat electoral en xarxes socials no resulta imputable al límit de despeses de publicitat en premsa i ràdio, sempre que no es tracte de pàgines o perfils corresponents als referits mitjans, tot això sense perjudici que estiguen subjectes al límit legal de despeses electorals establit per a cada procés electoral.  
  
6. Propostes de la Sindicatura de Comptes en relació amb la subvenció a percebre per les formacions polítiques  
D'acord amb el que disposa l'article 41 de la LEV, la Generalitat subvenciona les despeses electorals d'acord amb les regles específiques establides en aquesta. En cap cas la subvenció corresponent a cada formació política podrà sobrepassar la xifra de despeses electorals declarades, justificades per la Sindicatura de Comptes en l'exercici de la seua funció fiscalitzadora.  
Com s'ha indicat anteriorment, de conformitat amb el que es preveu en l'article 45.3 de la LEV, en el cas que s'apreciaren irregularitats en les comptabilitats electorals presentades per les formacions polítiques o violacions de les restriccions establides en matèria d'ingressos i despeses electorals, la Sindicatura de Comptes podrà proposar la no adjudicació o reducció de la subvenció pública a percebre per la formació política de què es tracte.  
En l'informe de fiscalització es deixarà constància expressa de les irregularitats o violacions que s'aprecien -entre aquestes, les que puguen tindre el caràcter d'infraccions tipificades en l'article 17 de la LOFPP-. En el cas que siga procedent, s'efectuarà la proposta de no adjudicació o de reducció que corresponga respecte a la subvenció electoral. Quan no es realitzen aquestes propostes, es farà constar expressament aquest fet.  
6.1. Proposta de no adjudicació de la subvenció electoral  
La proposta de no adjudicació de la subvenció electoral es formularà per a les formacions polítiques que no complisquen l'obligació de presentar davant la Sindicatura de Comptes una comptabilitat detallada i documentada dels seus respectius ingressos i despeses electorals.  
6.2. Proposta de reducció de la subvenció electoral  
La proposta de reducció de la subvenció electoral es fonamentarà en els supòsits següents:  
A. La superació dels límits establits per a les aportacions privades.  
  
B. La falta de justificació suficient de la procedència dels fons utilitzats en la campanya electoral i els fons rebuts que incomplisquen l'article 128 de la LOREG.  
C. La realització de despeses no autoritzades per la normativa electoral relatives a la contractació d'espais de publicitat electoral en emissores de televisió privada (art. 60 de la LOREG), en les emissores de radiodifusió sonora de titularitat municipal (Llei orgànica 10/1991) i en les emissores de televisió local per ones terrestres (Llei orgànica 14/1995).  
D. El pagament de les despeses electorals en efectiu o des de comptes bancaris no electorals, incomplint el que s'assenyala en l'article 125.1 de la LOREG.  
E. La realització de pagaments a proveïdors amb posterioritat al termini fixat en l'article 125.3 de la LOREG.  
Les diferències respecte de les instruccions aprovades per a processos anteriors es deuen a la necessitat d'homogeneïtzar el tractament que es dona a certs incompliments legals en matèria d'ingressos i de despeses, en estimar-se que no existeix cap raó perquè s'establisca una quantificació diferent en relació amb les eventuals propostes de reducció de les subvencions electorals que s'efectuen en els restants supòsits aplicats. En particular, el supòsit de la lletra D) es fonamenta en l'especial gravetat que pot suposar el fet que hi haja pagaments que queden al marge del control dels comptes bancaris electorals, a través dels quals han de canalitzar-se tots els fons destinats a sufragar les despeses electorals, qualsevol que siga la seua procedència, i amb càrrec als quals s'han de pagar aquestes despeses; i el supòsit de la lletra e es fonamenta en el fet que la realització de pagaments amb posterioritat als 90 dies des de la votació els deixaria al marge del procés fiscalitzador i podrien arribar a provocar una inexactitud de la comptabilitat electoral presentada o bé un retard en la rendició d'aquesta.  
  
A l'efecte de quantificar l'import de la proposta de reducció de la subvenció electoral que corresponga a cada formació política, s'aplicaran els criteris següents:  
- Per a les aportacions privades que superen el límit legal màxim de 10.000 euros, es proposarà una reducció pel doble de la quantitat excedida.  
- En el cas de recursos utilitzats en la campanya electoral per la formació política la procedència dels quals no haja quedat prou acreditada, o que incomplisquen l'article 128 de la LOREG, es proposarà una reducció del doble dels recursos declarats irregulars.  
- Si s'incorre en despeses no autoritzades per la normativa electoral relatives a la contractació d'espais de publicitat electoral en les emissores de televisió privada (art. 60 de la LOREG), en les emissores de radiodifusió sonora de titularitat municipal (Llei orgànica 10/1991) i en les emissores de televisió local per ones terrestres (Llei orgànica 14/1995), es proposarà la reducció de la subvenció en el doble de les despeses declarades irregulars.  
- Per a les despeses electorals que es paguen en efectiu o des de comptes bancaris no electorals contravenint el que s'assenyala en l'article 125.1 de la LOREG, es proposarà una reducció de la subvenció en el 10 % de l'import d'aquestes despeses.  
- Si s'efectuaren pagaments a proveïdors amb posterioritat al termini fixat en l'article 125.3 de la LOREG, es proposarà una reducció de la subvenció en el 10 % de l'import d'aquestes despeses.  
En el cas que les deficiències detectades afecten fonamentalment aspectes de naturalesa formal, es valorarà la seua incidència en la justificació i, en conseqüència, la Sindicatura de Comptes estimarà la formulació d'una proposta de reducció de la subvenció a percebre.  
Amb independència de la quantia de les reduccions proposades, aquestes tindran com a límit l'import de les subvencions que corresponguen a les formacions polítiques pels resultats obtinguts. Aquestes subvencions, d'acord amb el que es disposa en l'article 127.1 de la LOREG, en cap cas podran sobrepassar la xifra de despeses declarades justificades per la Sindicatura de Comptes en l'exercici de la seua funció fiscalitzadora.  
  
7. Identificació de supòsits d'irregularitats que podrien constituir infraccions sancionables establides en la Llei orgànica 8/2007  
Conformement al mencionat article 134.2 de la LOREG, i a més de les possibles propostes de no adjudicació o reducció de la subvenció pública a percebre per la formació política que puguen efectuar-se, la Sindicatura de Comptes identificarà les irregularitats o violacions que puguen constituir infraccions sancionables en matèria d'ingressos i despeses electorals regulades en l'article 17 de la LOFPP. En particular, els supòsits que es referisquen a la superació dels límits de despeses electorals regulades en els articles 55.3 i 58.1 de la LOREG, i l'article 40 de la LEV, en els termes establits en la LOFPP en els punts Dos.b, Tres.b i Quatre.b d'aquest article 17 de la LOFPP.  
En el cas d'observar-se l'existència d'aquestes irregularitats, es posarà de manifest aquesta circumstància en l'informe de fiscalització, sense perjudici de fer constar altres incompliments possibles, a l'efecte que el Tribunal de Comptes puga, si és el cas, iniciar el procediment sancionador regulat en l'article 18 de l'esmentada LOFPP, conformement amb les regles internes del Tribunal de Comptes per a la iniciació i tramitació del procediment sancionador sobre finançament de partits polítics previst en la Llei orgànica 8/2007, de 4 de juliol, aprovades pel Ple de la institució en la seua sessió de 30 d'abril de 2015 i modificades el 30 de març de 2017 i el 31 de març de 2022.  
  
  
ANNEX 1  
Fitxers de documentació comptable a remetre  
  
Estats comptables a presentar per les formacions polítiques segons els models del Pla de Comptabilitat adaptat a les Formacions Polítiques, aprovat pel Ple del Tribunal de Comptes en la seua sessió de 20 de desembre de 2018  
Les formacions polítiques remetran els seus estats comptables per mitjà dels fitxers següents:  
- SIGLES FORMACIÓ\_DATA\_BALANCE.xlsx  
- SIGLES FORMACIÓ\_DATA\_RESULTADOS.xlsx  
- SIGLES FORMACIÓ\_DATA\_SUMAS-SALDOS.xlsx  
- SIGLES FORMACIÓ\_DATA\_MAYORES.xlsx  
- SIGLES FORMACIÓ\_DATA\_DIARIO.xlsx  
En el camp «DATA» es farà constar la referència següent al procés electoral: «28M23».  
Els fitxers XLSX de balanç i de compte de resultats s'ajustaran a les plantilles en la seu electrònica de la Sindicatura de Comptes (https://sindicom.sedipualba.es/). «Tràmits destacats» «VSZ8804/02 Despeses electorals 2023.»  Per als llibres diari, major i balanç de sumes i saldos, les plantilles són orientatives del contingut mínim exigit.  
  
  
Relació detallada de cada un dels ingressos i despeses de la campanya electoral agrupats segons els conceptes assenyalats en l'article 130 de la LOREG  
Les formacions polítiques amb participació electoral en un àmbit territorial limitat i que no arriben a una xifra de despesa igual o superior a 10.000 euros remetran informació sobre els seus ingressos i despeses electorals per mitjà del fitxer següent:  
- SIGLES FORMACIÓ\_DATA\_INGRESOS-GASTOS.xlsx  
En el camp «DATA» es farà constar la referència següent al procés electoral: «28M23».  
Els fitxers XLSX s'ajustaran a les plantilles publicades en la seu electrònica de la Sindicatura de Comptes (https://sindicom.sedipualba.es/). «Tràmits destacats» «OQB9634/02 Despeses electorals 2023.»  
  
  
ANNEX 2  
Fitxers de documentació justificativa addicional a remetre  
  
Informació addicional sobre els ingressos  
  
Per als recursos aplicats a la campanya electoral:  
- SIGLES FORMACIÓ\_DATA\_RECURSOS.xlsx  
  
Per a les aportacions privades i la seua justificació:  
- SIGLES FORMACIÓ\_DATA\_APORTACIONES-PRIVADAS.xlsx  
  
Per a les aportacions de fons procedents del partit i la seua justificació:  
- SIGLES FORMACIÓ\_DATA\_APORTACIONES-PARTIDO.xlsx  
  
- SIGLES FORMACIÓ\_DATA\_APORTACIONES-PARTIDO.pdf  
  
  
Per a la pòlissa o pòlisses de crèdit subscrites per al finançament de la campanya electoral:  
- SIGLES FORMACIÓ\_DATA\_POLIZA.pdf  
(En cas d'haver subscrit més d'una pòlissa, s'establirà una numeració del tipus «POLIZA-1», «POLIZA-2»…).  
  
Per a les aportacions rebudes a través de contractes de microcrèdits i la seua justificació:  
- SIGLES FORMACIÓ\_DATA\_CONTRATO.pdf  
- SIGLES FORMACIÓ\_DATA\_MICROCREDITOS.xlsx  
  
Per a l'acreditació de les bestretes de les subvencions electorals:  
  
- SIGLES FORMACIÓ\_DATA\_ADELANTOS.pdf  
  
  
Informació addicional de les despeses electorals ordinàries  
  
Per a la relació de despeses electorals ordinàries contretes:  
- SIGLES FORMACIÓ\_DATA\_GASTOS-ORDINARIOS.xlsx  
  
Per a la justificació de les anotacions comptables:  
- SIGLES FORMACIÓ\_DATA\_GASTOS-ORDINARIOS.pdf  
(Els justificants podran enviar-se de forma comprimida, utilitzant qualsevol aplicació que permeta generar un fitxer Zip.)  
  
Per als pressupostos o documents descriptius similars per imports superiors a 50.000 euros:  
- SIGLES FORMACIÓ\_DATA\_PRESUPUESTOS.pdf  
(Els justificants poden enviar-se de forma comprimida, utilitzant qualsevol aplicació que permeta generar un fitxer Zip.)  
  
Per a la memòria d'actes electorals:  
- SIGLES FORMACIÓ\_DATA\_ADMINISTRADOR.pdf  
  
  
Altra informació  
  
Per a la comunicació a la junta electoral competent del nomenament de l'administrador general:  
- SIGLES FORMACIÓ\_DATA\_ADMINISTRADOR.pdf  
  
Per a la comunicació a la junta electoral competent del compte electoral obert:  
- SIGLES FORMACIÓ\_DATA\_CUENTAS.pdf  
Per a la comunicació a la junta electoral competent de l'afecció de les subvencions electorals als crèdits atorgats:  
- SIGLES FORMACIÓ\_DATA\_AFECCION-SUBV.pdf  
  
Per a la còpia del pacte de coalició comunicat a la junta electoral competent:  
- SIGLES FORMACIÓ\_DATA\_PACTO-COALICION.pdf  
  
Per a la remissió dels extractes bancaris del compte electoral i, si és el cas, del compte o comptes associats als crèdits atorgats:  
- SIGLAS FORMACIÓN\_ FECHA\_EXTRACTO-CC.pdf  
(En cas d'haver-hi més d'un extracte, s'establirà una numeració del tipus «EXTRACTE-CC1», «EXTRACTE-CC2»…).  
  
Per a la còpia de l'acord d'integració de la comptabilitat electoral en el cas de coalicions electorals:  
- SIGLES FORMACIÓ\_DATA\_INTEGRACION.pdf  
  
En el camp «DATA» es farà constar la referència següent al procés electoral: «28M23».  
Els fitxers XLSX s'ajustaran a les plantilles publicades en la seu electrònica de la Sindicatura de Comptes (https://sindicom.sedipualba.es/). «Tràmits destacats» «GQS9393/02 Despeses electorals 2023.»  
  
  
ANNEX 3  
Model per a la remissió de la documentació  
 a presentar per les formacions polítiques  
  
Els estats comptables i altra documentació justificativa estaran acompanyats d'un document remissori del tenor següent:  
Sr./Sra............... [nom i cognoms del comptedant],............... [administrador/a general electoral de la formació política xxx] per a les eleccions [especifiqueu procés electoral] de 28 de maig de 2023, remet a la Sindicatura de Comptes la comptabilitat electoral de les eleccions esmentades [especifiqueu procés electoral], de conformitat amb el que es disposa en l'article 44 de la Llei 1/1987, de 31 de març, Electoral Valenciana, en la forma i amb la documentació addicional a què es refereix la Instrucció de la Sindicatura de Comptes aprovada per mitjà de l'Acord del seu Consell de 19 d'abril de 2023 i publicada en el DOGV de [data], relativa a la fiscalització de les comptabilitats de les eleccions a les Corts de 28 de maig de 2023.  
La informació relativa a aquesta comptabilitat electoral queda continguda en els fitxers presentats a través de la seu electrònica de la Sindicatura de Comptes.  
Així mateix, certifique l'autenticitat de les dades remeses i de les còpies de la documentació justificativa presentades respecte dels originals que conserva aquesta formació política a la disposició de la Sindicatura de Comptes.  
  
En..................... a................de..........de 2023  
  
L'administrador general electoral  
  
Aquest arxiu serà anomenat com s'indica a continuació:  
  
SIGLES FORMACIÓ\_DATA\_DOC-REMISION.pdf  
Nota: En el camp «DATA» es farà constar la referència següent al procés electoral: «28M23».  
  
  
ANNEX 4  
Model d'acord d'integració   
de la comptabilitat de la coalició electoral  
  
  
En …...……, a ……. de …………de 2023  
  
REUNITS  
  
D'una part, el Sr. / la Sra. ……, en nom i representació de [nom de la formació política];  
D'una altra part, el Sr. / la Sra. ……, en nom i representació de [nom de la formació política];  
[S'afegirà un representant per cada formació política integrant de la coalició electoral]  
Tots ells es reconeixen mútua i recíproca capacitat suficient per a actuar i obligar-se en aquest document i fixar, en relació amb la coalició electoral «[nom i sigles de la coalició]» que va concórrer a les eleccions [nom i data del procés electoral], l'acord relatiu a la integració de la comptabilitat electoral en els comptes anuals de les formacions polítiques coalitzades.  
  
  
ACORD  
  
En aplicació del que s'indica en la norma de registre i valoració 15a, «Activitats electorals conjuntes», del Pla de Comptabilitat adaptat a les Formacions Polítiques, aprovat pel Tribunal de Comptes el 20 de desembre de 2018 i modificat el 7 de març de 2019, s'acorda que cada formació política registrarà en els seus comptes anuals, classificats en epígrafs específics d'acord amb la seua naturalesa electoral, la comptabilitat del procés electoral de referència en la part proporcional que li corresponga conformement als percentatges de participació establits en aquest acord d'integració que s'indiquen a continuació:  
  
  
 %  
[Formació política 1]   
[Formació política 2]   
….   
  
  
I per deixar-ne constància a l'efecte de justificació davant la Sindicatura de Comptes, signen aquest acord.  
  
  
ANNEX 5  
Memòria d'actes i mítings celebrats en la campanya electoral  
  
Formació política:   
Procés electoral:   
  
  
  
S'inclou una relació dels actes i mítings celebrats en la campanya electoral, especificant la data, el lloc de celebració i les despeses associades a aquests:  
  
Denominació Data Lloc Proveïdor Núm. factura Import IVA inclòs  
   
   
   
   
   
   
   
   
   
   
   
   
   
   
   
   
   
   
   
 Total 0,00  
  
  
  
ANNEX 6  
Model d'informació a presentar per les entitats financeres  
  
Entitat financera   
Persona de contacte   
Telèfon de contacte   
  
  
A l'efecte del que es preveu en l'article 133.3 de la Llei orgànica 5/1985, de 19 de juny, del Règim Electoral General, es remet a la Sindicatura de Comptes la informació següent sobre els crèdits concedits a les formacions polítiques que han concorregut a les eleccions [especifiqueu procés electoral] celebrades el 28 de maig de 2023:  
  
Formació política Tipus d'operació Núm. d'operació Import concedit Venciment Tipus d'interés (%)  
   
   
   
   
   
   
   
   
   
   
   
   
   
   
   
   
   
   
   
  
  
[Data, antesignatura, signatura i segell]  
  
  
ANNEX 7  
Model d'informació a presentar   
pels proveïdors de les formacions polítiques  
  
Raó social de l'empresa   
Domicili   
Número d'identificació fiscal   
Telèfon de contacte   
  
  
A l'efecte del que es preveu en l'article 133.5 de la Llei orgànica 5/1985, de 19 de juny, del Règim Electoral General, es remet a la Sindicatura de Comptes la informació següent sobre els imports facturats per aquesta empresa a les formacions polítiques que han concorregut a les eleccions [especifiqueu procés electoral] celebrades el 28 de maig de 2023:  
  
Formació   
política Núm. factura Data factura Import  
 IVA inclòs  
   
   
   
   
   
   
   
   
   
   
   
   
   
   
   
   
   
   
   
   
   
   
  
  
[Data, antesignatura, signatura i segell]